Document ID: 32006D0689

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Οκτωβρίου 2006
για την τροποποίηση της απόφασης 2005/710/ΕΚ όσον αφορά ορισμένα μέτρα προστασίας σχετικά με την υψηλής παθογονικότητας γρίπη των πτηνών στη Ρουμανία
[κοινοποιηθείσα υπό τον αριθμό Ε(2006) 4321]
(Κείμενο που παρουσιάζει ενδιαφέρον για τον ΕΟΧ)
(2006/689/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Μετά την εκδήλωση της γρίπης των πτηνών που προκλήθηκε από στέλεχος του υψηλής παθογονικότητας ιού H5N1 στη νοτιοανατολική Ασία από το Δεκέμβριο του 2003, η Επιτροπή θέσπισε διάφορα μέτρα προστασίας σχετικά με την εν λόγω νόσο, ειδικότερα την απόφαση 2005/710/ΕΚ, της 13ης Οκτωβρίου 2005, για τη λήψη ορισμένων μέτρων προστασίας λόγω της υποψίας εμφάνισης γρίπης των πτηνών υψηλής παθογονικότητας στη Ρουμανία (3).
(2)
Η απόφαση 2005/710/ΕΚ προβλέπει την αναστολή των εισαγωγών από το σύνολο της επικράτειας της Ρουμανίας στα κράτη μέλη ζώντων πουλερικών, στρουθιονίδων, εκτρεφόμενων και άγριων πτερωτών θηραμάτων, συμπεριλαμβανομένων των αβγών επώασης αυτών των ειδών και ορισμένων άλλων προϊόντων πτηνών.
(3)
Η Ρουμανία έχει πλέον διαβιβάσει περαιτέρω πληροφορίες στην Επιτροπή σχετικά με την κατάσταση της γρίπης των πτηνών στην εν λόγω χώρα, σύμφωνα με τις οποίες δεν έχουν ανιχνευτεί άλλες εστίες της εν λόγω νόσου από τις 7 Ιουνίου 2006.
(4)
Βάσει των εν λόγω πληροφοριών, είναι σκόπιμο να περιοριστεί η αναστολή των εισαγωγών που προβλέπεται από την απόφαση 2005/710/ΕΚ σε ορισμένες περιοχές της Ρουμανίας που απειλούνται άμεσα από τη νόσο.
(5)
Συνεπώς, η απόφαση 2005/710/ΕΚ πρέπει να τροποποιηθεί ανάλογα.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2005/710/ΕΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Τα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση, τα οποία και δημοσιεύουν. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 3 Οκτωβρίου 2006.

Labels: 17
20
3
6
18